KOMISIJAS ĪSTENOŠANAS LĒMUMS (ES) 2021/1130

(2021. gada 5. jūlijs),

ar ko 2021.–2027. gada periodam nosaka to reģionu sarakstu, kuri ir tiesīgi saņemt finansējumu no Eiropas Reģionālās attīstības fonda un Eiropas Sociālā fonda Plus, un to dalībvalstu sarakstu, kuras ir tiesīgas saņemt finansējumu no Kohēzijas fonda

(izziņots ar dokumenta numuru C(2021) 4894)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (1), un jo īpaši tās 108. panta 4. punktu,

tā kā:

(1) Eiropas Reģionālās attīstības fonds (ERAF) un Eiropas Sociālais fonds Plus (ESF+) atbalsta mērķi “Investīcijas nodarbinātībai un izaugsmei” visos reģionos, kuri atbilst 2. līmenim kopējā statistiski teritoriālo vienību klasifikācijā (turpmāk “NUTS 2. līmenis”), kas izveidota ar Eiropas Parlamenta un Padomes Regulu (EK) Nr. 1059/2003 (2), kura grozīta ar Komisijas Regulu (EK) 2016/2066 (3).

(2) Lai izveidotu pienācīgu ERAF un ESF+ finansiālo satvaru, Komisijai ir jānosaka to reģionu saraksts, kuri atbilst attiecīgajiem kritērijiem, kas noteikti Regulas (ES) 2021/1060 XXVI pielikumā katrai no trim NUTS 2. līmeņa reģionu kategorijām (mazāk attīstīti reģioni, pārejas reģioni un vairāk attīstīti reģioni).

(3) Tā paša iemesla dēļ Komisijai ir arī jāizveido to dalībvalstu saraksts, kuras ir tiesīgas saņemt finansējumu no Kohēzijas fonda saskaņā ar Regulas (ES) 2021/1060 108. panta 3. punktu.

(4) Pārredzamības labad šā lēmuma pielikumos būtu jāiekļauj arī NUTS 2. līmeņa reģionu kodi un nosaukumi, kas piemērojami no 2021. gada 1. janvāra saskaņā ar Regulu (EK) Nr. 1059/2003, kura grozīta ar Komisijas Deleģēto regulu (ES) 2019/1755 (4).

(5) Attiecīgi būtu jāizveido atbalsttiesīgo reģionu un dalībvalstu saraksts,

IR PIEŅĒMUSI ŠO LĒMUMU.

1. pants 1. Reģioni, kuri ir tiesīgi saņemt ERAF un ESF+ finansējumu mazāk attīstīto reģionu kategorijā, ir uzskaitīti I pielikumā. 2. Reģioni, kuri ir tiesīgi saņemt ERAF un ESF+ finansējumu pārejas reģionu kategorijā, ir uzskaitīti II pielikumā. 3. Reģioni, kuri ir tiesīgi saņemt ERAF un ESF+ finansējumu vairāk attīstīto reģionu kategorijā, ir uzskaitīti III pielikumā.

2. pants Dalībvalstis, kuras ir tiesīgas saņemt Kohēzijas fonda finansējumu, ir uzskaitītas IV pielikumā.

3. pants Šis lēmums ir adresēts dalībvalstīm.

Briselē, 2021. gada 5. jūlijā Komisijas vārdā – Komisijas locekle Elisa FERREIRA

(1) OV L 231, 30.6.2021., 159. lpp.

(2) Eiropas Parlamenta un Padomes Regula (EK) Nr. 1059/2003 (2003. gada 26. maijs) par kopējas statistiski teritoriālo vienību klasifikācijas (NUTS) izveidi (OV L 154, 21.6.2003., 1. lpp.).

(3) Komisijas Regula (ES) 2016/2066 (2016. gada 21. novembris), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 322, 29.11.2016., 1. lpp.).

(4) Komisijas Deleģētā regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 270, 24.10.2019., 1. lpp.).